Document ID: /roh_data/filtered/fineweb-2-filterrobots_roh.jsonl.gz/53741

Ils plans da construir la tur da 4,1 milliuns francs cun in’autezza da passa 30 meters autezza prevesan d’entschaiver a construir ils singuls elements da la tur a partir da l’october da quest onn. Quels vegnan fatgs da la Scola Politecnica da Turitg ETH tenor in nov sistem da stampar cun betun.
I dovra ina nova dumonda da bajegiar
Sco quai che Giovanni Netzer l’intendant da Origen ed iniziant da la tur ha ditg, ins haja fatg diversas midadas vi da l’optica da la tur, ils pilasters daventian pli resistents e vi da l’isolaziun haja quai dà midadas. Perquai stoppia la dumonda da bajegiar vegnir inoltrada da nov a la vischnanca da Surses. Netzer spera ch’i dettia questa giada nagins recurs, cun la populaziun da Mulegns saja el en in dialog permanent. Sche tut gartegia, duess la tur vegnir bajegiada la primavaira da l’auter onn.